Ingrida Tārauda

Ingrida Tārauda (; dzymuse 1971 goda juņa 30 dīnā Rēznis rajona (niule — Rēznis nūvods) Drycānu pogosta Kuzmu solā) — latgalīšu ailineica, lirike. Davuse zeimeigu īlicīni latgalīšu lirikys raisteibā, siņtezādama latgalīšu literarū tradiceju ar myuslaiceigom izsaceibys formom.Valeņtins Lukaševičs, Ceļavārdi // Vīgla byušonys ironeja, Rēzekne, 2000, 3 psl.

 Biografeja 
Vuicejusēs Drycānu vydškolā, studiejuse Daugpiļs Universitetā filologeju. Darejuse Vacstrūžānu pamatškolā, Cyskodu vydsškolā, Cyskodu bārnunomā, Gaujīnis vydsškolā. Radeigajai izaugsmei ītaku darejs Oskars Seiksts, Valentins Lukaševics  i cyti juos audzis jaunī latgalīšu literati. Latvejis Rakstinīku savīneibys bīdre nu 2007 gods.

 Literaruo darbeiba 
Pyrmuo publikaceja – dzeivuļs baļtīšu volūdā laikrokstā Latvijas Jaunatne 1987 godā. Pyrmuo leluokuo publikaceja (latgalīšu volūdā) — jaunūs autoru kūplasīnī Pagrauda (1999). Ailis taipoš publicātys laikagruomotā Tāvu zemes kalendars, rokstu lasīnī Olūts, aļmanahūs Rēzekne i Luna, latgalīšu poezejis antologejuos (Latgalīšu dzejas antologija (2001, sast. V. Valeinis), i Susātivs (2008, sast. I. Šuplinska), škārsteikla laikrokstā LaKuGa i cytur. Sovi lirikys lasīni -  Vīgla byušonys ironeja (2000) i Izdadzynuota sirds (2001). 

Poezejai soveigi pasauļa dazinis paradoksi, iņtimūs puordzeivuojumu atspeidīni. Izsaceiba dobyska i breiva, liriskuo varūne pasamona dūt i jimt vīnulaik - atsaļaudama runuot ap sovu dobyskū sīvīteibu. Latgalīšu dzejas antologija, sast. Vitolds Valeiņs, Rēzekne, 2001, 399 psl.

 Gruomotys:  
 Vīgla byušonys ironeja (2000)
 Izdadzynuota sirds (2001) 
 Boltais šokolads (2012) 

 Svareiguokys publikacejis kūplasīņūs
 Starp sliekšņiem un jumtiem (sast. I. Atpile-Jugane 2002)
 Pie–la–vī-ties: Rēzeknes augstskolas jauno autoru krājums (sast. I. Šuplinska, 2003)
 Saulis spaiti iz spīgeļu. Лучи по зеркалам (latgalīšu i krīvu volūdā (sast. I. Magazeinis, F. Osina, 2007).
 Susātivs: myusdīnu latgalīšu dzejis antologeja (sast. I. Šuplinska, 2008)

Nūruodis

Uorejuos nūruodis
Ingrida Tārauda

Kategoreja:Zeimeigi Latgolys ļauds